b'\n_START_ARTICLE_\nVranjek\n_START_SECTION_\nOpis\n_START_PARAGRAPH_\nVranjek zraste v dol\xc5\xbeino med 68 in 78\xc2\xa0cm, premer peruti pa ima med 95 in 110\xc2\xa0cm. Odrasle ptice imajo dalj\xc5\xa1i rep in rumeno perje na vratu. Od velikega kormorana se lo\xc4\x8di predvsem po velikosti, saj je vranjek manj\xc5\xa1i. Ima tudi la\xc5\xbejo telesno strukturo in tanj\xc5\xa1i kljun. V \xc4\x8dasu parjenja dobi perje zelenkast lesk. Ena od razlik med velikim kormoranom in vranjekom je tudi \xc5\xa1tevilo peres v repu. Vranjek jih ima 12, kormoran pa 14.\n_START_SECTION_\nHabitat\n_START_PARAGRAPH_\nVranjek je zna\xc4\x8dilna obalna ptica, ki izjemno redko zaide v celinske vode. Hrani se z morskimi ribami in prezimuje ob obalah, ki so bogate z ribami. V dru\xc5\xbeini kormoranov je vranjek najbolj\xc5\xa1i potaplja\xc4\x8d. Znanstveniki so s pomo\xc4\x8djo globinometrov, pritrjenih na vranjeku ugotovili, da se ta ptica v lovu za ribami lahko potopi do 45 metrov globoko, glavna hrana teh ptic pa so pri dnu \xc5\xbeive\xc4\x8de ribe._NEWLINE_Gnezdi na skalnih obalah, kjer gnezdo iz alg, \xc5\xa1ibja in lastnega guana splete v skalnih razpokah, vanj pa samica odlo\xc5\xbei obi\xc4\x8dajno tri jajca. Sezona gnezdenja traja od februarja do poznega maja. Mladi\xc4\x8di so ob izvalitvi goli in so ve\xc4\x8d mesecev popolnoma odvisni od star\xc5\xa1ev. Speljejo se od za\xc4\x8detka junija do konca avgusta, pogosto pa celo \xc5\xa1ele oktobra. V Sloveniji je vranjek zavarovana vrsta ptic.'